**Tájékoztató**

**az utcanévváltozással járó eljárásról**

A 2012. évi CLXVII. tv. 13.§ (1) bekezdése szerint közterület illetve közintézmény nem viselheti olyan személy nevét, aki a XX. századi önkényuralmi politikai rendszerek magalapozásában, kiépítésében vagy fenntartásában részt vett.

A B.A.Z. Megyei Kormányhivatal a BO/13/03772-1/2019. ikt. számon törvényességi felhívással élt Tiszaladány Község Önkormányzat Képviselő-testülete felé. A felhívásban a kormányhivatal megállapította, hogy a településen található Darvas József utca elnevezése sérti a Mötv. 14. § (2)-(3) bekezdésében foglaltakat. A jogsértő állapot megszüntetése érdekében indítványozta, hogy a képviselő-testület a Mötv. rendelkezéseibe ütköző közterület-elnevezés megváltoztatására irányuló döntési (határozathozatali) kötelezettségének tegyen eleget.

Tiszaladány Község Önkormányzata Képviselő-testülete a 9/2019.(IV. 29.) határozatával az alábbi közterület átnevezéséről döntött:

**− Darvas József utca új neve Darvas utca**

Az utcanévváltozást a képviselő-testület határozata alapján a Szerencsi Földhivatal az ingatlan-nyilvántartásban az ingatlanra vonatkozó adatokat átvezeti.

A polgárok személyi adatainak és lakcímének nyilvántartásáról szóló 1992. évi LXVI. törvény 13/A. §-a szerint ugyanis közterület elnevezés miatt költözéssel nem járó lakcímváltozás esetén a lakcímváltozásnak megfelelő személyi azonosítóról és lakcímről szóló hatósági igazolványt a címváltozás szerinti lakó vagy tartózkodási hely szerint illetékes járási hivatal hivatalból állítja ki és kézbesíti a polgár részére.

A lakcím megváltoztatásának tényét nem csak a lakcímkártyában kell megváltoztatni, hanem a forgalmi engedélyben is, mert a Központi Gépjármű Nyilvántartó rendszerben csak a bejelentést követően változnak meg az adatok. A forgalmi engedély, egyéni vállalkozói igazolvány cseréje az illetékekről szóló 1990. évi XCIII törvény alapján illetékmentes, és az okmányirodákban intézhető.

A Tokaji Járási Hivatal Kormányablaka fenti jogszabályi rendelkezésből adódóan tehát hivatalból és díjmentesen állítja ki az új cím szerinti lakcímigazolványt, amelyet az alábbiak szerint kívánunk lebonyolítani:

A lakcímkártyák cseréjének helyben történő lebonyolításában segítséget nyújt a Tokaji Közös Önkormányzat Hivatal Tiszaladányi Kirendeltsége az alábbi módon:

− Az utcanévváltozással érintett lakosok, amennyiben kb. két napig nélkülözni tudják a lakcímkártyát, akkor június 3-án (hétfő) és június 4-én (kedd) leadhatják a Tiszaladányi Kirendeltségen és csoportosan kicseréltetjük a Kormányablakban. Az új lakcímkártyák a Kirendeltségen lesznek átvehetők. Azok a lakosok akik részére az előzőekben írt eljárás nem megfelelő, ők személyesen a Kormányablakban tudják okmányaikat kicseréltetni, amihez vinniük kell magukkal Tiszaladány Község Önkormányzat Képviselő-testületének 9/2019.(IV. 29.) határozatát.

A közüzemi szolgáltatókat az önkormányzat a határozat megküldésével értesíti (ÉMÁSZ, NKM Földgázszolgáltató Zrt, Borsodvíz Zrt.), a mobil- és internetszolgáltatókat, kábel- vagy műholdas televízió szolgáltatókat az ügyfeleknek egyénileg kell értesíteni.  
  
A cégnyilvánosságról, a bírósági cégeljárásról és a végelszámolásról szóló 2006. évi V. törvény 53. § (1) bekezdése alapján illeték és közzétételi költségtérítés megfizetése nélkül lehet bejelenteni a cégbíróságnak, ha a változás állami vagy önkormányzati döntés alapján a cég székhelyének (telephelyének, fióktelepének) más megye illetékességi területéhez való csatolására vagy a cégjegyzékbe bejegyzett helységnév, utcanév, illetve házszám változására vonatkozik. Így e jogszabályi rendelkezés alapján az átnevezéssel érintett közterületeken székhellyel rendelkező gazdasági társaságok cégbírósági bejegyzésének módosítása is díjtalan. A telepengedélyekben, működési engedélyekben is át kell vezettetni a változást, ez is illeték mentes.

A Magyar Posta Zrt.-t hivatalból értesítjük az érintett közterület átnevezéséről,így a postai küldemények kézbesítése a továbbiakban is zökkenőmentesen fog történni.  
  
Az Önkormányzat az egyéb érintett hivatalos szerveket (pl. Földhivatal, Mentőszolgálat, Rendőrség, Tűzoltóság) szintén értesíti a változásokról.  
  
Kérjük ne feledjék, hogy lakcímváltozást a bankok, biztosítók és a munkahelyük( gyermek esetén iskola), illetve ha ellátást kapnak valahonnan (járási hivatal, járási hivatal foglalkoztatási osztálya, családtámogatási osztály, nyugdíjfolyósító stb.) feléjük is jelezniük kell. A gyermekek esetében a diákigazolványban is át kell vezetni a változást.  
  
A Képviselő-testületi döntés végrehajtásában kérjük a lakosság szíves együttműködését és megértését. Az önkormányzat a döntés hatályba lépését követően megkezdi az új utcanév táblák elkészítését és kihelyezését.

Tiszaladány, 2019. április 30.

Dr. Németh Zsuzsanna  
Kirendeltség vezető